**Vendimi i PSSP-së për lëndët e Petko Milogoriçit (lënda nr. 38/08), Milisav Zhivaljeviçit (58/08), Dragan Gojkoviçit (61/08), Danilo** Ç**ukiçit (63/08) dhe Slavko Bogiçeviçit (69/08)**

Pas shqyrtimit të mendimit të Panelit Këshillëdhënës për të Drejtat e Njeriut (PKDNJ) për lëndët e Petko Milogoriçit, Milisav Zhivaljeviçit, Dragan Gojkoviçit, Danilo Çukiçit dhe Slavko Bogiçeviçit, Përfaqësuesi Special i Sekretarit të Përgjithshëm Lamberto Zannier, e informoi PKDNJ më 2 prill 2010 lidhur me rekomandimet e tij si vijon:

* Në lidhje me rekomandimin e Panelit dhe sa i përket çështjes së shkresës së Departamentit të Drejtësisë së UNMIK-ut në shtator të vitit 2008, drejtuar gjykatave të Kosovës, UNMIK-u synon të kërkojë nga Misioni i Bashkimit Evropian për Sundimin e Ligjit në Kosovë (EULEX), i cili ka marrë përsipër të gjitha përgjegjësitë nga UNMIK-u në fushën e drejtësisë në Kosovë, që të koordinojë me autoritetet vendore përkatëse të Kosovës për të siguruar se janë marrë të gjitha hapat e mundshëm që lëndët e ankuesve në gjykatë të vendosen pa vonesë.
* Sa i përket rekomandimit të Panelit që ankuesve t’u jepet kompensim adekuat, Paneli është në dijeni se udhëzimet aktuale të Asamblesë së Përgjithshme të Kombeve të Bashkuara për kompensim, nuk lejojnë Organizatën e Kombeve të Bashkuara apo misionet e saj të paguajnë kompensime të tjera përveç atyre për dëme materiale apo për lëndime fizike. Prandaj, UNMIK-u nuk është për momentin në pozicion të paguaj kompensim për shkelje të të drejtave të njeriut që mund të jenë bërë kohët e fundit. Mirëpo, UNMIK-u do të vazhdojë ta drejtojë çështjen në selinë e Kombeve të Bashkuara në Nju Jork, me synim të tërheqjes së vëmendjes së Asamblesë së Përgjithshme të Kombeve të Bashkuara për nevojën e shqyrtimit të detajuar të rregullave të kompensimit që aktualisht janë në fuqi, që përjashtojnë pagimin e kompensimit për dëme jo-monetare.
* UNMIK-u gjithashtu, siç është rekomanduar nga Paneli, do të informojë ankuesit dhe Panelin për zhvillimet e mëtejshme lidhur me këtë çështje.